戯食雀
作者：王令
朝代：宋

paragraphs: 秋風雲氣寒，秋雨晝夜兼。
饑禽濕不飛，左右煩顧瞻。
有雀獨飛下，施徐入吾簷。
毛羽刷參差，嘴距交鈎銛。
跳乘新舂箕，取飽公不嫌。
而吾本有意，聽之取微纖。
忽驚自飛去，窗聿不少淹。
反就髙髙枝，啁哳氣不恬。
嗟乎此微類，豈不無以厭。
來既冐彈射，固難責其亷。
然余乃無罪，見怒何過嚴。